《潇洒》
清代·周馥

潇洒江湖又五年，天教闲处看云烟。捉鸥自信无渔父，驾鹤何妨学散仙。

香草美人残梦断，药炉经卷暮年缘。江天清旷堪娱老，祇恐风涛聒醉眠。

作者简介：（1837—1921）安徽建德人，字玉山。初从李鸿章司文牍，累保道员。任津海关道。中法战争时，奉鸿章命赴海口编民船立团防。李督畿辅，从赞画立海军，办理轮电路矿及海陆军学校诸事。擢按察使、署布政使。中日战时，任前敌营务处。战后，授四川布政使。辛丑议和，随鸿章入都，为直隶布政使。鸿章死，署直督，旋擢山东巡抚。擢署两江总督，移督两广。光绪三十三年，告归。家居十四年而卒。溥仪为谥悫慎。